አሜሪካ ሉዓላዊነቴን እየጣሰች ነው ስትል ቻይና አስታወቀች
አሜሪካ ሉዓላዊነቴን እየጣሰች ነው ስትል የቻይና መከላከያ ሚኒስቴር አስታወቋል፡፡የፓራከል ደሴት በቻይና ደቡባዊ ደሴት የሚገኝ የቻይና ግዛት ሲሆን ቻይና ከቬትናም እና ከታይዋን ጋር የምትወዛገብበት ግዛት ነው፡፡ደሴቱ በርካታ ጦርነቶችን አስተናግዷል፡፡ ቻይና በዚህ ደሴት የሚመጣባትን ማንኛዉንም አካል አትቀበልም፡፡ምክንያቱ ደግሞ  ደሴቱ ዋነኛ የንግድ እንቅስቃሴ የሚካሄድበት ከመሆኑም በተጨማሪ በዓሳ፣ በከፍተኛ የነደጅ እና ጋዝ እንዲሁም በዓለም ገበያ በሚፈለጉ የባህር ውስጥ ማዕድናት የበለፀገ ነው፡፡የቻይና የመከላከያ ሚኒስቴር እንዳስታወቀው ሁለት ፀረ ሚሳኤል እና ሌሎች ከባድ የጦር መሳሪያን የታጠቁ የአሜሪካ የጦር መርከቦች በደሴቱ ላይ ታይተዋል፡፡ይህ ደግሞ አሜሪካ የሀገራቸዉን ሉዓላዊነት እየተጋፋች በመሆኑ ወራራ ነው ስትል ቻይና አስታውቃለች፡፡አሜሪካ እያደረገች ያለው ወታደራዊ እንቅስቃሴ የሀገራቸዉን ሉዓላዊነት ከመጣስም በተጨማሪ የሀገራቸዉን ድንበር እና ዓለም አቀፍ ህግን መጣስ እንደሆነ አስታውቀዋል፡፡አሜሪካ ከዚህ ድርጊቷ የማትቆጠብ ከሆነ በሁለቱ ሀገራት መካከል ያለዉን ወታደራዊ መግባባት እጅጉን እንደሚጎዳ ሚኒስቴር መስሪያ ቤቱ እየገለጸም ይገኛል፡፡ቻይና የራሷን ሉዓላዊነት ለማስጠበቅ ዝግጁ መሆኗን የገለፀው የመካላከያ ሚኒስቴሩ አሜሪካን ለማስጠንቀቅ ያክል በአካባቢው ላይ ዘመናዊ የጦር አዉሮፕላኖችን እና ከባባድ የጦር መሳሪያዎችን አስፍሯል፡፡ከዚህም በተጨማሪ የቻይና የውጭ ጉዳይ ሚኒስትር ዋሽንግተን ከዚህ ድርጊቷ እንድትቆጠብ እና ካለማንም ፍቃድ ወደ ባህር ግዛታቸው የገባውን የሀገሪቱ የመከላከያ ኃይል ለቆ እንዲወጣ አስጠንቅቋል፡፡የውጭ ጉዳይ ሚንስትሩ ይህ ሊሆን የማይችል ከሆነ ግን ሀገራቸው ማንኛውንም አስፈላጊ እርምጃ ለመውሰድ ትገደዳለችም ብለዋል፡፡አሜሪካ በበኩሏ የጦር መርከቧ ወደ ግዛቱ እንዳልገባ እያስተባበለች ሲሆን በቅርብ ርቀት ላይ ስለመሆኗ ግን ግልፅ ያልሆነ መልስ ሰጥታለች፡፡ከዚህ ባለፈ ግን ቻይና ለሰጠችው ከባድ ማስጠንቀቂያ አሜሪካ ምላሽ አልሰጠችም፡፡/የአልጄዚራ እና ሮይተረስ/